Vilnius, 2018 m. balandžio 18 d.

# „Lidl“ drauge su pirkėjais vaikų dienos centrams surinko jau per 10 000 eurų

**Bendrovės „Lidl Lietuva“ ilgalaikis nacionalinis paramos projektas „Už saugią aplinką mūsų vaikams“ skaičiuoja pirmojo ketvirčio rezultatus: nuo akcijos pradžios, per tris mėnesius, šalies gyventojai per taromatus vaikų dienos centrams paaukojo 5 340 eurų, o „Lidl“ pridėjo antra tiek, šią sumą padvigubindamas iki 10 680 eurų.**

Praėjusių metų pabaigoje prekybos tinklas pasiūlė gyventojams galimybę, grąžinant užstato sistemos ženklu pažymėtas pakuotes į „Lidl“ taromatus, skirti užstatą trims vaikų dienos centrus valdančioms organizacijoms: „Gelbėkit vaikus“, Lietuvos „Caritui“ ir Maltos ordino pagalbos tarnybai. „Lidl“, prisijungęs prie Lietuvos Respublikos Prezidentės Dalios Grybauskaitės inicijuotos nacionalinės socialinio saugumo kampanijos „Už saugią Lietuvą“, savo ruožtu įsipareigojo dvigubinti pirkėjų surinktų lėšų sumą ir remti vaikų dienos centrus prekėmis. Parama partneriams perduodama kiekvieną metų ketvirtį.

„Lidl Lietuva“ komanda dėkoja gyventojams už įsitraukimą į akciją – prie jos prisideda vis daugiau dalyvių. Žinią apie prekybos tinklo projektą socialiniuose tinkluose aktyviai skleidžia ir žinomi žmonės: TV laidų vedėja Gintarė Gurevičiūtė, „Mamų radijo“ įkūrėja Laura Mazalienė, komunikacijos specialistė bei verslininkė Julija Žižė, šokėja ir šokių trenerė Eglė Straleckaitė-Daugėlė, tinklaraštininkė bei sporto trenerė Inga Žuolytė.

„Nuoširdžiai dėkojame kiekvienam jau sudalyvavusiam akcijoje ir kviečiame paversti aukojimą įpročiu. Nereikėtų apsigauti, jog dešimties centų depozitas – menkutė suma. Vaiko pavakariams dienos centre paruošti užtenka vos vieno euro, o pietums – pusantro. Tad kiekvieno geros valios piliečio indėlis yra labai svarbus visiems drauge kuriant proveržį“, – akcentavo bendrovės „Lidl Lietuva“ generalinis direktorius Radostin Roussev-Peine.

Anot vaikų dienos centrų atstovų, tokia parama padės stiprėti, teikti kokybiškas paslaugas tiek vaikams, tiek jų šeimoms, kad mažieji būtų sotūs, laiku paruoštų pamokas, galėtų mokytis socialinių ir buitinių įgūdžių, įgytų prasmingų pomėgių.

„Pagal naujausius statistinius duomenis, lietuviai noriai grąžina panaudotas pakuotes, – sakė Maltos ordino pagalbos tarnybos programų vadovė Rasa Stukienė. – O kiekvieno piliečio sprendimas depozitą paversti socialine pagalba tiems, kurie aktyviai kurs mūsų šalį, statistikai suteikia šviesių spalvų.“

Lietuvos „Carito“ generalinė sekretorė Deimantė Bukeikaitė ypač džiaugiasi, kad paramos vaikų dienos centrams idėją palaiko ir šalies gyventojai, ir verslas. „Gera matyti, kad dėmesys vaikams ir pasiryžimas prisidėti prie jų ateities pamažu tampa vis svarbesniu visuomenės prioritetu“, – teigė D. Bukeikaitė.

Lankydami šeimas, stokojančias socialinių įgūdžių, organizacijos „Gelbėkit vaikus“ darbuotojai mato, kas yra skurdas: šaldytuvas tuščias arba jo nėra visai, spintoje nerasi oro sąlygas atitinkančios aprangos. Pasak šios organizacijos generalinės direktorės Rasos Dičpetrienės, dažnas vaikas, augantis tokioje aplinkoje, niekada nematė jūros, nesilankė sostinėje, nebuvo kine, vadinasi – nepažino pasaulio. Tad visuomenės pagalba jiems – kritiškai svarbi.

Lietuvoje šiuo metu yra daugiau nei 9000 sunkiai besiverčiančių šeimų. Jose auga beveik 20 000 vaikų, iš kurių tik 8000 turi galimybę lankyti dienos centrus. Dažnam iš jų čia tiekiami nemokami pietūs yra vienintelis per dieną gaunamas maistas. Šiuo metu Lietuvoje veikia apie 310 vaikų dienos centrų.

**Daugiau informacijos:**

Valdas Lopeta

UAB „Lidl Lietuva“ Korporatyvinių reikalų ir komunikacijos departamento vadovas

Tel. +370 5 267 3205, mob. tel. +370 647 78866

valdas.lopeta@lidl.lt